ทองปิดร่วง 6 ดอลล์ ขณะจับตาการประชุมเฟด
สัญญาทองคำตลาดนิวยอร์กปิดปรับตัวลดลงเมื่อคืนนี้ (11 ก.ย.) เนื่องจากนักลงทุนลดการถือครองทองคำก่อนที่ธนาคารกลางสหรัฐ (FED) จะจัดการประชุมในวันที่ 16-17 ก.ย. โดยนักลงทุนต่างจับตาแถลงการณ์หลังการประชุมเพื่อหาสัญญาณบ่งชี้การปรับขึ้นอัตราดอกเบี้ย 
12 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 6.00 ดอลลาร์ ปิด (11 ก.ย.) ที่ 1,103.30 ดอลลาร์/ออนซ์, สัญญาโลหะเงินส่งมอบเดือนธ.ค. อ่อนตัวลง 14.00 เซนต์ ปิดที่ 14.505 ดอลลาร์/ออนซ์, สัญญาพลาตินัมส่งมอบเดือนต.ค. ร่วงลง 16.30 ดอลลาร์ ปิดที่ 964.90 ดอลลาร์/ออนซ์ และสัญญาพัลลาเดียมส่งมอบเดือนธ.ค. ลดลง 1.50 ดอลลาร์ ปิดที่ 591.00 ดอลลาร์/ออนซ์
ขณะที่เฟดจะจัดการประชุมในวันที่ 16-17 ก.ย.นี้ โดยนักวิเคราะห์และตลาดการเงินคาดว่าเฟดมีแนวโน้มคงอัตราดอกเบี้ยในการประชุมเดือนนี้ ขณะที่จับตาแถลงการณ์หลังการประชุมเพื่อหาสัญญาณบ่งชี้การปรับขึ้นอัตราดอกเบี้ยเป็นครั้งแรกของเฟดในรอบเกือบ 10 ปี